Hollendingurinn Lois Abbingh fagnar sigri á móti Rússum í dag . EPA-EFE / HIROSHI YAMAMURA Holland endaði átta leikja sigurgöngu Rússa á heimsmeistaramóti kvenna í handbolta þegar liðið vann eins marka sigur á Rússlandi í fyrri undanúrslitaleik keppninnar . Svartfjallaland hefur aldrei náð betri árangri en á þessu heimsmeistaramóti og sænsku stelpurnar léku sér af Þýskalandi í leiknum um sjöunda sætið . Undanúrslitaleikur Hollands og Rússlands var frábær skemmtun og endaði með 33 - 32 sigri Hollands . Laura Van Der Heijden skoraði sigurmarkið með gegnumbroti átján sekúndum fyrir leiklok . Anna Vyakhireva átti frábæran leik fyrir Rússa og skoraði 11 mörk í leiknum en hún var niðurbrotin í lokin eftir að hafa klikkað á lokaskoti leiksins . Rússar höfðu fyrir leikinn unnið alla átta leiki sína í keppninni og voru með augun á fyrsta heimsmeistaratitli sínum í tíu ár . Hollendingar enduðu þær vonir og Holland mætir annaðhvort Noregi eða Spáni í úrslitaleiknum en seinni undanúrslitaleikurinn er á eftir . Hollensku stelpurnar byrjuðu bæði riðlakeppnina og keppnina í milliriðli á því að tapa en hafa komið sterkar til baka í bæði skiptin . Hollenska liðið vann meðal annars Noreg í milliriðlinum og liðin gætu mæst aftur í úrslitaleiknum takist Þóri Hergeirssyni og stelpunum hans að vinna sinn undanúrslitaleik á eftir . Estavana Polman var markahæst í hollenska liðinu með níu mörk en Lois Abbingh skoraði átta mörk . Hetjan í lokin , Laura Van Der Heijden , skoraði fimm mörk . Þetta verður í annað skiptið sem Holland spilar til úrslita á HM kvenna í handbolta en liðið tapaði á móti Noregi í úrslitaleiknum á HM í Danmörku 2015 . Sænsku stelpurnar tryggðu sér sjöunda sætið með sannfærandi stórsigri á Þjóðverjum . Svíþjóð vann leikinn með ellefu marka mun , 35 - 24 , eftir að hafa verið fimm mörkum yfir í hálfleik , 18 - 13 . Þýsku stelpurnar voru reyndar 8 - 4 yfir í leiknum þegar þrettán mínútur voru liðnar en þá fór allt í baklás og Svíar unnu síðustu sautján mínútur fyrri hálfleiksins 14 - 5 . Svíar komust síðan í 20 - 13 og 27 - 16 í upphafi seinni hálfleiksins og sænsku stelpurnar voru búnar að gera út um leikinn eftir 47 mínútur . Isabelle Gulldén var markahæst í sænska liðinu með sjö mörk þrátt fyrir að spila bara í rúmar átta mínútur . Hún kom bara inn á til að taka vítaköst og skoraði úr öllum sjö vítum sínum . Carin Strömberg og Jamina Roberts voru báðar með fjögur mörk og fimm stoðsendingar . Svartfjallaland endaði í fimmta sæti eftir tveggja marka sigur á Serbíu , 28 - 26 , í nágrannaslag . Þetta er besti árangur kvennaliðs Svartfellinga á heimsmeistaramóti . Serbar byrjuðu vel , komust í 6 - 2 og voru 8 - 6 yfir þegar Svartfellingar skoruðu sex mörk í röð og tóku frumkvæðið . Svartfjallaland var 13 - 12 yfir í hálfleik og var síðan skrefi á undan nær allan seinni hálfleikinn . Undanúrslitaleikir : Rússland - Holland 32 - 33 Noregur - Spánn - seinna í dag Leikur um fimmta sætið : Serbía - Svartfjallaland 26 - 28 Leikur um sjöunda sætið : Þýskaland - Svíþjóð 24 - 35 Athugið .